M. Dzurinda, predseda vlády SR: (2004-12-02):
O zriadení vládneho výboru na obnovu a rozvoj Vysokých Tatier vláda rozhodla hneď na svojom prvom zasadaní po tragédii, ktorá sa odohrala v piatok, alebo z piatku 19. na sobotu 20. novembra. Som rád, že vláda si túto moju myšlienku osvojila a som rád, že včera sme schválili aj štatút vládneho výboru pre obnovu a rozvoj Vysokých Tatier. Môžem vás informovať, že rozbiehame práce, chcem do najbližších dní vymenovať tajomníka vládneho výboru, ktorý ich bude aj administratívne organizovať, a dnes vás môžem informovať, že aj 13. decembra vo Vysokých Tatrách sa uskutoční prvé zasadanie tohto vládneho výboru. Myslím, že nemusím v parlamente hovoriť, prečo som sa rozhodol takýto návrh vláde dať a som si istý, že ten dôvod poznáte. Je to obrovský rozsah katastrofy a škôd, ku ktorým v Tatrách došlo. Príroda pred nás postavila výzvu a chceme sa s touto výzvou dobre vysporiadať. Ale v tejto súvislosti vzhľadom na vašu otázku chcem objasniť naše zámery, zámery také principiálne, zámery dlhodobé koncepčné, ale, samozrejme, aj na najbližšie obdobie, lebo charakter katastrofy v Tatrách je taký, že si žiada koncepčné cieľavedomé riešenie. Ale, samozrejme, po tom, čo sa podarilo obnoviť základné komunikácie cestné, po tom, čo sa podarilo obnoviť dodávky pitnej vody, opraviť roztrhané plynové potrubia, z veľkej časti tatranské elektrické železnice, po tom všetkom, samozrejme, bude potrebné sa postarať o to, aby to, čo popadalo, bolo efektívne zhodnotené, aby efektívnym spôsobom to drevo bolo dopravované tam, kde je potrebné a súbežne s tým, samozrejme, je potrebné sa na Vysoké Tatry znovu pozrieť možno aj takými novými očami. Po prvé pri formulovaní myšlienok a tém, ktorými sa bude vládny výbor zaoberať, chcem vyhlásiť, že všetko, čo sa bude diať, všetko, čo budeme vo výbore riešiť, všetko, čo budeme plánovať a všetky závery, ktoré budeme schvaľovať, všetko bude transparentné a nanajvýš uvážlivé, odborne aj vecne podložené. Toto je, myslím, posolstvo, ktoré treba občanom tlmočiť. Po druhé chcem ubezpečiť vás, pán poslanec, ale aj verejnosť, že chcem, aby to boli úvahy a rozhodnutia široko diskutované. Aby všetci, ktorí sa chcú vyjadriť, mali na to priestor, aby sme veci, ktoré musíme urobiť rýchlo, rýchlo urobili a aby sa o veciach, ktoré treba dobre zvážiť, diskutovalo tak dôkladne, ako to bude potrebné. Je to výzva pre celý národ a pre celú našu krajinu a takto sa k problému, definitívnemu problému obnovy a rozvoja Vysokých Tatier je potrebné postaviť. Žiada sa mi povedať ešte jedna veta, ktorú považujem za kľúčovú aj vzhľadom na to, čo počúvam v masmédiách, čítam v novinách, počúvam od občanov, čo sa to vlastne s našimi Tatrami ide diať. To, čo sa stalo, sme videli na vlastné oči, ale mnohé otázky sú teraz také, že generujú obavy, aby sme sa neuchýlili k nejakému extrémnemu riešeniu. A chcem využiť vašu otázku na to, aby som celkom jednoznačne povedal, že extrémy nepripustíme. Možno sú ľudia, ktorí si myslia, že z Vysokých Tatier teraz chceme urobiť nejaký lunapark alebo nejaké slovenské Las Vegas, tak nahlas treba povedať, že v žiadnom prípade nijaké lunaparky, ani slovenské Las Vegas z Vysokých Tatier budovať nedovolíme. Ale je aj iný extrém, ktorý som počul. Nechajme všetko ležať tak, ako popadalo, ono sa to samo po nejakom čase urobí. Toto považujem za rovnako nebezpečný extrém. Takže extrémy nie, ale niečo pekné, koncepčné, pravdivé, trvácne a dlhodobé. Niečo, čo, samozrejme, budú môcť rozvíjať aj tí, ktorí prídu po nás, aj naše deti a naši vnuci. Aj preto som navrhol, aby vo vládnom výbore pôsobilo čo najviac ministrov, ktorí sú relevantní k tejto téme, ktorí majú k tomu čo povedať z povahy rezortov, ktoré vedú. Samozrejme, do výboru sme pozvali aj primátora Vysokých Tatier a prednostu obvodného úradu, ktorý bol šéfom krízového štábu. Možno viete, možno neviete, dnes mimoriadna situácia o desiatej v Tatrách Poprade bola zrušená. A keďže výzva alebo problém, o ktorom hovoríme, má naozaj povahu celonárodného problému, dovolil som si požiadať aj predsedov dvoch najväčších opozičných politických strán, aby delegovali svojho zástupcu do tohto výboru. Ak mám ešte chvíľku času, tak by som vás rád informoval, že mojím zámerom je, aby vo výbore pracovali aj ďalší ľudia, nezávislé osobnosti, ktoré môžu byť prínosom, keď budeme hovoriť o víziách, aby vniesli do našej práce aj taký inštitucionálne nezávislý pohľad, aby doň vniesli nadhľad, alebo, ak chcete, aj istú formu stálej verejnej kontroly. Mojím zámerom je pracovať tak, aby verejnosť prijala a stotožnila sa s rozhodnutiami, ktoré si naplánujeme. Ale mám záujem aj na tom, aby aj priebežne počas našej práce si mohla verejnosť byť istá, že veci idú naozaj správnym smerom. Už som hovoril, že niektoré aktivity budeme organizovať, alebo organizujeme v súčasnosti v najbližších dňoch, niektoré budeme organizovať koncepčne. Pracujem teraz už na tom, aby sme na prvom výbore v Tatrách schválili čosi, čo by sme mohli nazvať ako cestovná mapa, plán krátkodobých aj dlhodobých úloh na obnove a rozvoji našich Vysokých Tatier. A na záver k tejto téme, pán poslanec, ešte mi dovoľte povedať asi toľko, že katastrofa, ktorá sa stala vo Vysokých Tatrách – a treba povedať, že nielen vo Vysokých Tatrách, ale aj na Orave, navštívil som Čertovicu v nedeľu, uplynulú nedeľu, sú tam obrovské škody rovnako ako vo Vysokých Tatrách, ale v tých Tatrách sú predsa len najväčšie – takže táto katastrofa, táto tragédia nemá byť príležitosť na to, aby sme prestavali Vysoké Tatry. Toto je príležitosť na to, aby sme Tatrám pomohli, aby sme ich obnovili a aby sme prispeli k ich pozitívnemu rozvoju, takto vnímam výzvu, pred ktorou stojí výbor, na ktorý ste sa opýtali. Takže zhrniem možno do jednej, do dvoch viet. Myšlienka je na svete, štatút máme, 13. decembra bude prvé rokovanie, máme pred sebou celkom konkrétne bezprostredné úlohy, ktoré súvisia s efektívnym využitím popadaného dreva a chceme schváliť čosi, ako je cestovná mapa, v ktorej bude zachytené všetko, aj vízia rozvoja Tatier, aj úlohy jednotlivých inštitúcií, ktoré je potrebné plniť tak, aby sa Tatry rýchlo obnovili, aby sa dobre rozvíjali a opakujem ešte raz, všetko toto chceme robiť v spolupráci aj s mimovládnymi organizáciami za širokej občianskej diskusie a občianskej kontroly.